ORDE do 17 de xaneiro de 2006 pola que se dispón a publicación, no Diario Oficial de Galicia, da modificación dos estatutos da Mancomunidade de Concellos do Tambre.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 08/02/2006

A Mancomunidade de Concellos do Tambre tramitou unha modificación dos seus estatutos; esta modificación tramitouse de conformidade co disposto no artigo 44 da Lei 7/1985, do 2 de abril, reguladora das bases de réxime local e 143 da Lei 5/1997, do 22 de xullo, de administración local de Galicia, seguindo os trámites que a continuación se sinalan:
Primeiro.-A proposta de modificación dos estatutos foi aprobada pola Xunta da Mancomunidade de Concellos do Tambre, en sesión celebrada o 11 de abril de 2005.
Segundo.-A modificación dos estatutos foi exposta a información pública durante o prazo dun mes, mediante anuncio publicado no BOP nº 92, do 25 de abril de 2005.
Terceiro.-A Deputación Provincial da Coruña, mediante acordo plenario do 28 de abril de 2005, emitiu informe favorable da referida modificación.
Cuarto.-Con data do 24 de maio de 2005, a Dirección Xeral de Administración Local emitiu informe favorable sobre a modificación dos estatutos da Mancomunidade de Concellos do Tambre.
Quinto.-Constan certificacións dos acordos dos concellos de Negreira e A Baña, relativos á aprobación da modificación dos estatutos.
Sexto.-O presidente da mancomunidade remitiu unha copia da modificación dos estatutos para a súa publicación no Diario Oficial de Galicia.
Por todo isto, a Consellería de Presidencia, Administracións Públicas e Xustiza
DISPÓN:
A publicación dos artigos modificados dos estatutos da Mancomunidade de Concellos do Tambre no Diario Oficial de Galicia, de conformidade co establecido no artigo 143.1º da Lei 5/1997, do 22 de xullo, de administración local de Galicia, que se recollen como anexo desta orde e que substituirán os anteriores.
Santiago de Compostela, 17 de xaneiro de 2006.
José Luis Méndez Romeu
Conselleiro de Presidencia, Administracións
Públicas e Xustiza
ANEXO
Artigo 1º
De acordo co disposto na Lei 7/1985, do 2 de abril, reguladora das bases de réxime local e demais
lexislación aplicable, os concellos da Baña e Negreira constitúense en mancomunidade con plena personalidade xurídica para o cumprimento dos fins que se determinan no artigo 10 destes estatutos, conformando os seus termos municipais o ámbito da mancomunidade.
Artigo 5º
1. Na xunta da mancomunidade estarán representados os dous concellos integrantes desta, mediante vogais, nomeados polos plenos, entre os membros das corporacións respectivamente.
2. O número de vogais será de seis, tres por cada concello, sendo un deles o alcalde que terá carácter de vogal nato.
Artigo 10º
1. A mancomunidade terá por obxecto a satisfacción das necesidades e solución de problemas comúns dos dous concellos integrados, a través de procedementos de economía, eficacia e coordinación, creando e sostendo servizos comúns que lles interesan, e especialmente:
-Recollida de lixo.
-Mantemento de iluminación pública.
Artigo 15º
2. Os rexistros xerais dos dous concellos terán carácter oficial para a recepción de documentos dos cales entenda a mancomunidade.